Deși există 4 tipuri de virusuri Influenza (A, B, C și D), numai primele două ridică provocări de sănătate publică și sunt responsabile pentru sezoanele anuale de gripă. Virusul Influenza C poate genera simptome ușoare dar nu este capabil să cauzeze epidemii, iar virusul Influenza D infectează în mare parte bovinele, iar până în prezent nu s-a înregistrat nicio infectare umană.
Virusurile Influenza A se împart la rândul lor în subtipuri, în funcție de proteinele de pe suprafața lor: hemaglutinină (H) și neuraminidază (N), existând 18 subtipuri H și 11 subtipuri N. Cele mai des întâlnite subtipuri în circulație sunt A(H1N1) și A(H3N2). Virusurile Influenza A(H1N1) sunt asociate pandemiei de gripă din 2009 și se află în circulație încă de atunci datorită modificărilor genetice suferite și modificărilor proprietăților antigenice.
Virusurile Influenza B nu se împart în subtipuri, însă se clasifică în familii de virusuri: B/Yamagata și B/Victoria. Spre deosebire de cele două subtipuri virale descrise anterior, virusurile Influenza B suferă modificări genetice și antigenice mai rar.